钦定古今图书集成/明伦汇编/氏族典/第026卷 > 《王应麟姓氏急就篇》 > 洪湛
## 钦定古今图书集成/明伦汇编/氏族典/第026卷 > 《王应麟姓氏急就篇》 > 洪湛

按《宋史洪湛传》：“湛字惟清，昇州上元人。幼好学，五岁
能为诗，举进士，有声。雍熙二年，廷试擢高等，解褐归
德军节度推官。召还，授右拾遗，直史馆。端拱初，通判
寿、许二州。归宋，与尹黄裳、冯拯、王世则、宋沆伏阁，请
立许王元僖为储贰。太宗怒湛坐削职，出知容州。再
迁比部员外郎，知郴、舒二州。咸平二年，召还，命试舍”
人院，复直史馆。是秋，使荆湖，按视民事，条奏利病甚
众。还，判三司都磨勘司，与王钦若同知贡举，修起居
注。时议城绥州，遣湛巡视。湛俊辨有材干，凡五使西
北，议边要。真宗有意擢任，顾遇甚厚。五年春，有河阴
民常德方讼临津尉任懿纳贿登第，事下御史台，以
湛受银，法当死，特诏削籍，流儋州。初，王旦与钦若知
举，出拜枢密副使，以湛代领其事。湛之入贡院，懿已
试第三场毕，及官收湛赃，家实无物。六年，会赦移惠
州，至化州调马驿卒，年四十一。